21
Yeisu giyegemona yana tonogalayavo adiseveni wagaidiya.
1 Aku aimo seyana tova Yeisu kaduwe Tauna giivemogatalina yana tonogalayavo wagaidiya Lavu Tibeliya** anataliya wagaine. Taide anafaiweya Tauna giivemogatalina. 2 Tonogalayavo adiseveni wadedeku-deya ani Saimoni-Pita, Tomasi banae ivewagana Didimasi, Nataniyela kwana Kena taine Galili anafafali wagaine, Sebedi natunavo adiselu, ada kaduwe tonogalayavo adiselu nodi. 3 Aku bana Saimoni-Pita givonedi, givonaga, “Iya ganauna gana guvata.”
Ada badi ivona, “Ime nodi kananau.” E ada itauya iobu lavu wagaine ada waka wagaine iyage inau. Ada iyubau bogi matatabuna eee mala gilavuna, aku iyuba-wayoga.
4 Ada au mala gilavuna malabutuya-mwaeya ani Yeisu gimidimididi taliyeya, aku tonogalayavo keke maita ida inana vaita banae Yeisu. 5 Ada au givedou wagaidiya, givona, “Natukuweyavo, gavaiyamu, kai tamo igana waveonadi?”
Badi ilufata ivona, “Au keke-mowa seyana adavai.”
6 Bana kaduwe givedou, givona, “Guvata wana yakunena waka wa aiyatagine mamauwe, ada igana wana nuwagadi.”
Ada guvata iyakunena wagaine igana iveonana, ada keke adifata inatai guvata ginalaka faina igana moyai-moena.† 7 Ada tonogala-nai Yeisu ginuwakabubuyena ani Pita wagaine givona, “Wada-nai ani Kauveya!” Ada tova-nai yana vona-nai Saimoni-Pita ginogalina, au ananuya faisewa faina gikaki gisena ani givai vovona gikiwafina ada gitowavila giobu gufa wagaine ada gikayo ginaunau taliyeya. 8 Aku tonogalayavo waka wagaine itaitaina guvata igana ivemagana, faina adiatuwada badiyavo ke taliya ani lilivadiya-mwaeya, kai mita wani analedi (100) gagana.
9 Ada tova-nai iyalili, iitana ai gialakeyalena aku igana tabone gialaalaidi, ada kadu beledi gimiyamiya. 10 Yeisu givonedi, givona, “Igana malinai waveonadi ani tufodi wana aliyedi.” 11 Saimoni-Pita ginau waka wagaine giyage ke guvata gitai giobuyena taliyeya. Aku guvata ani gimaga igana lakaidi, anayoo wani analedi fifiti teli (153), ada igana moyai-moena nonogana guvata keke gida akelili. 12 Ada Yeisu givonedi, givona, “Wanaela wana veawagita.” Aku keke tamo gaito wagaidiya wa yana asevatu ke gida tolidadane gidavona, “O gaito?” Faina bademowa ialamanena Banae yadi Kauveya. 13 Au Yeisu ginau beledi givai giveledi, kadu igana anafaiweya. 14 E, Yeisu alikeya giyawa-vagila ada muliya giyegeyegemona yana tonogalayavo wagaidiya e ada taidei malinai ani yana yegemona anaveto.†
Yeisu veimeya givelena Pita.
15 Aku badi ikani giavaina, Yeisu givona Saimoni-Pita wagaine, givona, “Saimoni, oye Iyoni natuna, gavaiyamu, Iya unuwakabubuyeku lakaina ayo taidei?”
Ada bana Pita givona, “Ika Kauveya, oye ualamanena ganuwakabubuyeni.”
Yeisu givona, “Yaku lamiyavo una vekanidi.” **
16 Yeisu tova anavelu givona-vagilena, givona, “Saimoni, oye Iyoni natuna, gavaiyamu, o velemoena unuwakabubuyeku?”
Banae gilufata givona, “Ika Kauveya, ualamanena ganuwakabubuyeni.”
Yeisu givonenaga, “Yaku sifi una itaveyabidi.” †
17 Ada kadu tova anaveto Yeisu givona-vagila wagaine, givona, “Saimoni, oye Iyoni natuna, gavaiyamu, unuwakabubuyeku?”
Au Pita nuwana givita, faina tova toiye Yeisu gitoliluveluvena, givona, “Gavaiyamu, unuwakabubuyeku?” E ada banae givona, “Kauveya, gaitoma matatabuna ualamanena, kadu oye ganuwakabubuyeni ani bade ualamanena.”
Yeisu givonaga, “Yaku sifi una vekanidi. 18 Vona velemoena, gavona wagainiya, aimo ya tova tubulakata wagaine o tauni anuya uoseosena ke unaunau gadedeku tauni ya nuwanuwa. Aku ya tova vekaliva wagaine, au nima una tunena ada mali kaliva gina veoseni ada gadedeku wagaine keke nuwanuwa unana ani au gina vaini gina nauweni.” 19 Yeisu taidei anafaiweya givona ani Pita yana alika faine, gava alika-nai wagaine Yaubada anayegana gina kilakai. Ada givona giavaina, Pita givonena, givona, “Una muliyeku.”
20 Aku Pita gimiyavilana ada giitana tonogala-nai Yeisu ginuwakabubuyena ani gimulimuliyedi. Taidei kaliva-nai ani nagona tova-nai Nugulina anaebanuwaududu anakani wagaine, ani giluvala Yeisu wagaine ada givona, “Kauveya, gaito gina ivemogatalini nibaimomo wagaidiya?” † 21 Ada kaliva-nai gimuliyedi ani Pita giitana ada Yeisu wagaine givona, givonaga, “Kauveya, gavana gina yegemona kaliva taidei wagaine?” **
22 Yeisu gilufata givona, “Kai nuwanuwaku banae gina miyamiya wayawaina analaba ganayewa-vagileku ganaelai, aga ida Iya yaku gaitoma. Aku oyeni una muliyeku.” 23 E ada Yeisu yana vona gimutula yana tonogalayavo moyaidi wagaidiya, aku badi inuwanuwa evona vaita taidei tonogala-nai keke gina alika. Aku anavelemoena ani Yeisu keke anafaiweya gidavona vaita banae keke gina alika, aku givona, “Kai nuwanuwaku banae gina miyamiya wayawaina analaba ganayewa-vagileku ganaelai, aga ida Iya yaku gaitoma.”
24 Tonogala-nai taidei ani banae gaitoma-dina taidei velemoena giitadi, e ada giawatalatalainedi ke givetokilumidi. Ada yana awatalatalaina kaalamanena ani vona velemoena.†
25 Aku kadu gaitoma moyai-moena Yeisu gifaisewadi. Kai matatabuna ida vetokilumidi aga ganuwanuwa vaita babi anamatatabuna wagaine keke mwatugu gida miyami anafata buki-dina faidiya.†
** 21:1 Lavu Tibeliya anayegana anavelu ani Lavu Galili. † 21:6 Luk 5:4-7 † 21:14 Iyo 20:19,26 ** 21:15 Kevakeva-nai ivewagana ‘lami’ ani sifi natuna kaliva kabisona. † 21:16 Gug 20:28, 1Pi 5:2 † 21:20 Iyo 13:25 ** 21:21 Pita gitolitolidadanena gavana gina yegemona Iyoni wagaine faina. † 21:24 Iyo 19:35 † 21:25 Iyo 20:30